b'\n_START_ARTICLE_\nRefusenik\n_START_PARAGRAPH_\nEls refuseniks (de l\'angl\xc3\xa8s refuse, "refusar", "denegar", en rus: \xd0\xbe\xd1\x82\xd0\xba\xd0\xb0\xcc\x81\xd0\xb7\xd0\xbd\xd0\xb8\xd0\xba\xd0\xb8, otk\xc3\xa0zniki, literalment: "refusats") eren les persones a qui s\'havia denegat el perm\xc3\xads per emigrar des de l\'URSS o d\'un pa\xc3\xads dependent d\'aquesta. Despr\xc3\xa9s de ser considerada refusenik, la persona perdia el dret tamb\xc3\xa9 a treballar en la majoria de feines i havia d\'optar per treballs ingrats i l\'a\xc3\xafllament social, ja que el motiu al\xc2\xb7legat per refusar el perm\xc3\xads era la possibilitat que en el nou pa\xc3\xads de resid\xc3\xa8ncia contact\xc3\xa9s amb enemics del govern sovi\xc3\xa8tic, i per tant els refuseniks passaven autom\xc3\xa0ticament a ser titllats d\'antisovi\xc3\xa8tics. De fet, demanar el visat ja podia ser motiu de sospita pol\xc3\xadtica, ja que no s\'entenia que una persona prefer\xc3\xads viure en un pa\xc3\xads que no fos l\'URSS o que no volgu\xc3\xa9s contribuir a construir-la, i es considerava un s\xc3\xadmptoma de ser un tra\xc3\xafdor. _NEWLINE_Els refuseniks passaven llavors a viure en p\xc3\xa8ssimes condicions. Aquest fet va portar a l\'organitzaci\xc3\xb3 de diversos moviments de protesta i associacions per reclamar els seus drets. Aquestes associacions van participar tamb\xc3\xa9 en combois d\'emigrants il\xc2\xb7legals, persones a les que ajudaven a sortir del pa\xc3\xads malgrat la manca de perm\xc3\xads. Si eren descoberts, eren arrestats i executats o condemnats a treballs for\xc3\xa7osos a perpetu\xc3\xaftat, amb l\'acusaci\xc3\xb3 de "parasitisme social" i "enemics del poble". Aquesta emigraci\xc3\xb3 era molt dif\xc3\xadcil pel control estricte de les fronteres per part de l\'ex\xc3\xa8rcit. Les vides d\'aquestes persones han estat portades al cinema i a diferents llibres de mem\xc3\xb2ries. _NEWLINE_Una gran majoria de persones que havien demanat aquest perm\xc3\xads eren jueus que volien anar a viure a Israel despr\xc3\xa9s de la Guerra dels Sis Dies per donar suport al govern hebreu en la seva expansi\xc3\xb3 i complir amb l\'aliy\xc3\xa0. El r\xc3\xa8gim sovi\xc3\xa8tic, per\xc3\xb2, va considerar que molts d\'aquests jueus, per les seves professions, podien haver estat en contacte amb informaci\xc3\xb3 reservada que podien passar a pa\xc3\xafsos occidentals, especialment per l\'alian\xc3\xa7a entre Israel i els Estats Units, i en conseq\xc3\xbc\xc3\xa8ncia va denegar la majoria dels visats de sortida. _NEWLINE_Altres col\xc2\xb7lectius especialment afectats van ser els alemanys del Volga, que volien tornar a l\'Alemanya dels seus avantpassats; els armenis, que desitjaven emigrar a les comunitats de la di\xc3\xa0spora per guanyar en qualitat de vida respecte a la Rep\xc3\xbablica Socialista Sovi\xc3\xa8tica d\'Arm\xc3\xa8nia; els grecs de Crimea, que volien viatjar a Gr\xc3\xa8cia despr\xc3\xa9s que I\xc3\xb3ssif Stalin els hagu\xc3\xa9s deportat a Sib\xc3\xa8ria de manera massiva; molts cat\xc3\xb2lics i protestants, que volien fugir de la persecuci\xc3\xb3 religiosa que patien, i els testimonis de Jehov\xc3\xa0, que eren associats amb Occident i discriminats en els seus pobles d\'origen. _NEWLINE_El zel de no deixar emigrar no va aplicar-se sols a l\'URSS sin\xc3\xb3 tamb\xc3\xa9 als pa\xc3\xafsos sota la seva influ\xc3\xa8ncia. Els motius al\xc2\xb7legats pels governs respectius eren evitar la fugida de cervells, afers de seguretat nacional i la por que els emigrats donessin una mala imatge del model socialista en els seus nous llocs de resid\xc3\xa8ncia. Igualment es temia una emigraci\xc3\xb3 massiva que deix\xc3\xa9s sense m\xc3\xa0 d\'obra els pa\xc3\xafsos d\'origen.'